钦定古今图书集成/明伦汇编/氏族典/第215卷 > 何士晋
## 钦定古今图书集成/明伦汇编/氏族典/第215卷 > 何士晋

按《明外史何士晋传》：“士晋，字武莪，宜兴人。父其孝，得
士晋晚，族子利其资，结党致之死。继母吴氏匿士晋
外家，读书稍懈，母辄示以父血衣，士晋感厉，与人言，
未尝有笑容。万历二十六年举进士，持血衣愬之官，
罪人皆抵法。初授宁波推官，擢工科给事中。吏部以
士晋为东林党，出为浙江佥事，移广西参议。光宗立”，
擢尚宝少卿，迁太仆。天启二年以右佥都御史巡抚
广西。安南入犯，督将吏屡击却之。四年擢兵部右侍
郎，总督两广军务，兼巡抚广东。明年四月，魏忠贤大
炽，争梃击者率获罪。御史田景新希旨，诬叛臣安邦
彦贿士晋十万金，阻援兵。遂除士晋名，征贿助饷。士
晋愤郁而卒。有司征赃急，家人但输数百金，产已罄。
会庄烈立获，免复官赐恤。